Det betaler sig at skifte de korte bilture ud med en tur på el-cykel

Ny danskproduceret el-cykel, skabt til det danske klima med bl.a. frost og ustadigt vejr, skal få danskerne til at overveje at parkere bilen i indkørslen. En lang proces med at finde den helt rigtige leverandør af batteri og motorsystem – efterfulgt af utallige tests – har gjort at Kildemoes først nu lancerer deres egen el-cykel. For er der noget, som den traditionsrige virksomhed værner om, så er det faglig stolthed og en benhård kvalitetskontrol.

I mere end 60 år har den fynske cykelvirksomhed leveret cykler til danskerne – et folkefærd som bliver gladere og gladere for det tohjulede vidunder, og med el-cyklen forsøger virksomheden at ramme en hidtil forbigået målgruppe. Målgruppen er dem, der enten tager bilen på arbejde, eller ikke længere har bentøjet til at køre på cykel. En stor del af de mennesker, som bruger deres bil dagligt mellem hjemmet og arbejdspladsen, kører generelt ikke længere end 5-15 kilometer. Sådanne strækninger kan nemt og hurtigt klares på en el-cykel, uden at man møder op fuldstændigt gennemblødt af sved. Desuden kommer man hurtigere ud af starthullerne - for eksempel ved lyskryds - og får hjælp i modvind og bakket terræn.

Der er også både økonomiske og sundhedsmæssige fordele ved at skifte bilen ud med en el-cykel. Cyklens batteri koster mindre end én krone at lade op, og el-cyklen kræver ikke registreringsafgift, grønne afgifter, forsikringer eller lign. Helt i tråd med den globale klimadebat, er el-cyklen også yderst miljøvenlig. Det betyder ingen benzin og dermed ingen CO2-udledning.

Lidt enklere end andre el-cykler

Det specielle ved Kildemoes el-cyklen er dens motorsystem, som først aktiveres, når man selv træder i pedalerne. Dermed slipper man ikke helt for selv at skulle arbejde, hvilket er godt nyt for alle motionslystne. Under selve kørslen måler systemet konstant den kraft der trædes med i pedalerne – og afpasser den energi, der sendes ud til motoren – afhængigt af det program der er valgt på displayet. Fordi el-cyklen er enkel at betjene, kan alle bruge den. Det eneste man skal gøre, er blot at tænde for displayet og vælge det ønskede program. Det kan være lav, normal eller ekstra assistance. Hvert program indikerer, hvor stor ydeevne motoren skal levere. Med fuldt opladet batteri, kan man i øvrigt forvente at kunne køre op til ca. 50 kilometer afhængig af terræn og last på cyklen. Det er lynhurtigt og nemt at afmontere og påmontere batteriet – og så kan det sågar oplades overalt, hvor der er en normal stikkontakt.

Kildemoes el-cyklen fås både som herre- og damemodel og kan ses og afprøves hos 
indsæt forhandlernavn og evt. gadenavn.

Billedtekster:

· Man kommer hurtigere ud af starthullerne og får hjælp i modvind og bakket terræn med den nye el-cykel fra Kildemoes.

· Kildemoes el-cyklen ligner ved første øjekast en almindelig cykel, hvilket det også er - blot med elmotor-system.

· Alle funktioner styres let og enkelt fra displayet på styret.

· Batteriet kan oplades på cyklen - eller låses op og tages med.

· Elmotoren er diskret indbygget i forhjulet og næsten lydløst.

· Kildemoes el-cyklen fås både som herre og damemodel
